A húsvéti készülődés jegyében én szeretnék néhány gondolatot azért Önökkel megosztani. Azt mondja a híres költőnk, Wass Albert, hogyha elérkezik az ünnep, akkor ünnepelj egészen. És tisztuljunk meg, bocsánat, hogy szabadon idézem, tisztuljunk meg egy kicsit kívülről és belülről is

– mondta az országos tisztifőorvos az operatív törzs csütörtöki sajtótájékoztatóján. Müller Cecília valóban nagyon szabadon idézett, olyannyira, hogy ahogy azt olvasóink többen is kiszúrták: a szóban forgó idézetet Wass Alberthez társította, holott

Nem Wasstól, hanem Márai Sándortól származik a mondat.

A Füves könyv 68. fejezetében, Az ünnepekről címűben írja ugyanis Márai azt, hogy

Ha az ünnep elérkezik életedben, akkor ünnepelj egészen. Ölts fekete ruhát. Keféld meg hajad vizes kefével. Tisztálkodjál belülről és kívülről.

Ha a tisztifőorvos Wass Alberttől szeretett volna idézni, akkor mondjuk valami olyasmit mondhatott volna Wass Az én titok-karácsonyom művéből, hogy

Megtanultam tisztelni az ünnepet. Az ünnep Isten ajándéka, mint a többi nap, s arra való, hogy hétköznapi mivoltunkból kivetkőzve tiszteljük önmagunkban az embert. Sajnálom azokat, akik nem tudnak ünnepelni.

De itt is meg tudja hallgatni, hogy bármennyire is idézett a tisztifőorvos szabadon, valószínűleg inkább a Márai-idézetre gondolt.